Il-proposta għar-riformulazzjoni hija parti mill-Patt Ekoloġiku Ewropew (“EGD”, European Green Deal) u l-pakkett leġiżlattiv Lesti għall-Mira ta’ 55 % (Fit for 55), billi din tiffoka fuq kwistjonijiet ambjentali u klimatiċi biex tappoġġa l-impenn tal-Kummissjoni li tindirizza sfidi relatati mal-ambjent u tilħaq l-objettivi ta’ tnaqqis domestiku tal-emissjonijiet tal-gassijiet serra tal-UE u t-tnaqqis tat-tniġġis fl-arja.

L-inizjattivi l-oħra tal-“Pakkett Lest għall-Mira ta’ 55 %” jinkludu proposti ġodda u r-rieżami tal-acquis eżistenti fil-qasam tal-politika tal-klima, l-enerġija u t-trasport:

L-inizjattivi marbuta mal-objettivi klimatiċi tal-UE skont l-EGD, b’mod partikolari l-mira tal-klima tal-2030, huma ppreżentati taħt il-“Pakkett Lest għall-Mira ta’ 55 %”. Dan il-pakkett se jkopri b’mod partikolari r-rieżami tal-leġiżlazzjoni settorjali fl-oqsma tal-klima, l-enerġija, it-trasport u t-tassazzjoni.

·id-Direttiva dwar l-Effiċjenza fl-Enerġija biex timplimenta l-ambizzjoni tal-mira klimatika ġdida tal-2030 (EED, Energy Efficiency Directive) u tikkontribwixxi għal tranżizzjoni ġusta;

·Mekkaniżmu ta’ Aġġustament tal-Karbonju fil-Fruntieri ġdid;

·ir-Regolament dwar l-inklużjoni tal-emissjonijiet u l-assorbimenti ta’ gassijiet serra minn użu tal-art, tibdil fl-użu tal-art u l-forestrija (LULUCF, land use, land use change and forestry);

·id-Direttiva dwar l-installazzjoni ta’ infrastruttura tal-karburanti alternattivi;

·ir-Regolament dwar l-istabbiliment ta’ qafas biex jiġi ffaċilitat l-investiment sostenibbli (Tassonomija).

Barra minn hekk, ir-riformulazzjoni tal-ETD tappoġġa l-ambizzjoni ta’ tniġġis żero li ttieħed impenn dwarha fil-Patt Ekoloġiku Ewropew u l-politiki dwar ir-Riċerka u l-Innovazzjoni fil-klima, l-enerġija u l-mobbiltà skont il-Programm Qafas għar-Riċerka Orizzont 2020 2021-2027.

2.BAŻI ĠURIDIKA, SUSSIDJARJETÀ U PROPORZJONALITÀ

•Bażi ġuridika

Il-proposta hija bbażata fuq l-Artikolu 113 tat-Trattat dwar il-Funzjonament tal-Unjoni Ewropea (TFUE), li jippermetti li l-UE tistabbilixxi regoli armonizzati sabiex tiżgura l-funzjonament tajjeb tas-suq intern. Barra minn hekk, jistgħu jiġu adottati dispożizzjonijiet xierqa ta’ natura fiskali maħsuba, fost affarijiet oħra, biex jippreservaw u jħarsu l-ambjent skont l-Artikolu 192(2), l-ewwel subparagrafu, tat-TFUE.

•Sussidjarjetà (għall-kompetenza mhux esklużiva)

In-nuqqasijiet ta’ din id-Direttiva jistgħu jiġu rimedjati biss permezz ta’ reviżjoni tal-ETD, flimkien ma’ miżuri ta’ politika oħra tal-UE. Skont l-ETD eżistenti, l-Istati Membri jistgħu jżidu r-rati tat-taxxi tagħhom fuq il-prodotti tal-enerġija u l-elettriku, jiddeċiedu li ma jużawx eżenzjonijiet u tnaqqis possibbli jew jintroduċu objettivi relatati mal-ambjent u l-klima. Madankollu, dawn l-approċċi nazzjonali jirriskjaw li joħolqu distorsjoni fis-suq intern u jimminaw l-objettivi tal-EGD minħabba l-istruttura mhux armonizzata u l-livell tat-taxxi nazzjonali:

(1)Ir-rati minimi attwali jistgħu jillimitaw il-livell tal-ambizzjoni ambjentali li l-Istati Membri jistgħu jsegwu b’taxxi fuq l-enerġija, b’mod partikolari billi t-tassazzjoni fuq l-enerġija taffettwa direttament il-kostijiet għall-kumpaniji.

(2)Jenħtieġ li l-armonizzazzjoni tat-tassazzjoni fuq l-enerġija permezz tad-Direttiva dwar it-Tassazzjoni fuq l-Enerġija tikkontribwixxi għat-tnaqqis tal-effetti dannużi tal-kompetizzjoni fil-qasam tat-taxxa fuq l-enerġija bejn l-Istati Membri, li jirriżultaw pereżempju mir-rilokazzjoni possibbli tan-negozji lejn Stati Membri b’reġimi tat-taxxa aktar ta’ benefiċċju.

(3)Is-Sistema għall-Iskambju ta’ Kwoti tal-Emissjonijiet (ETS) uriet li hija għodda effettiva biex jitnaqqsu l-emissjonijiet tal-gassijiet serra mill-installazzjonijiet koperti mill-iskema. L-estensjoni tal-EU ETS għas-settur marittimu u l-introduzzjoni tal-iskambju ta’ kwoti tal-emissjonijiet għat-trasport bit-triq u l-bini huma proposti bħala parti mill-pakkett “Lesti għall-Mira ta’ 55 %”. Madankollu, it-tassazzjoni fuq l-enerġija fl-Istati Membri teżisti flimkien mal-iskambju ta’ kwoti tal-emissjonijiet fil-livell tal-UE u l-ETD trid tiżgura li r-rati minimi tat-taxxa stabbiliti fil-livell tal-UE jipprovdu inċentivi li huma allinjati mal-objettivi tal-UE dwar l-enerġija, il-klima u l-ambjent. F’dak il-kuntest, azzjoni fil-livell tal-UE tista’ tiżgura l-koerenza bejn l-applikazzjoni tal-EU ETS u t-tassazzjoni tal-prodotti tal-enerġija u l-elettriku, kif ukoll approċċ komuni tal-UE fir-rigward tat-tassazzjoni tal-prodotti tal-enerġija.

L-ilħiq tal-objettivi tal-UE dwar il-klima u l-ambjent jirrikjedi taħlita ta’ strumenti ta’ politika u qafas effettiv tat-tassazzjoni tal-UE, filwaqt li jappoġġa miżuri ta’ politika oħra tal-UE, jista’ jevita għażliet nazzjonali li jwasslu għal distorsjonijiet tas-suq intern u/jew tassazzjoni doppja. Ir-riformulazzjoni tal-ETD u ż-żmien meta din isseħħ iridu jitqiesu fl-ambitu usa’ tal-aġenda tal-Patt Ekoloġiku Ewropew. L-objettiv biex l-ETD tinġieb f’konformità aktar mill-qrib mal-objettivi tiegħu jista’ jiġi implimentat biss permezz ta’ att adottat mill-Unjoni, li jirriformula l-ETD.

•Proporzjonalità